Eskom se ooreenkoms met Nedlac 'verraai werkers, publiek' | Maroela Media
Die Demokratiese Alliansie (DA) sê die ooreenkoms met Eskom wat Dinsdag by die Nasionale Ekonomiese, Ontwikkelings- en Arbeidsraad (Nedlac) onderteken is, verraai werkers én lede van die publiek.
Die ooreenkoms stel voor dat meer as R280 miljard van Eskom se skuld in ekwiteit omgeskakel word en dat instellings soos die Ontwikkelingsbank van Suider-Afrika en die Openbare Beleggingskorporasie (OBK) die Eskom-aandele moet besit.
Die DA sê om Eskom se skuld in aandeelhouding te omskep is bloot 'n agterbakse finansiële reddingsaksie.
"Die ooreenkoms ignoreer die enigste rolspeler wat eintlik oor so 'n skema kan besluit – die pensioenfonds vir staatsamptenare (GEPF). Sonder die GEPF se goedkeuring van hierdie onverantwoordelike skema kan die OBK nie voortgaan nie," sê Geordin Hill-Lewis, die DA se woordvoerder oor finansies.
"Dit is onwaarskynlik dat die GEPF ooit so 'n ooglopend slegte belegging sal goedkeur, want dit sal strydig wees met sy vertrouensplig teenoor sy lede (wat huidige en toekomstige pensioentrekkers is) en dus onwettig wees."
Hill-Lewis sê sonder die GEPF se goedkeuring is die sogenaamde kontrak wat vandag onderteken is 'n nuttelose, irrelevante oefening.
"Ons staan saam met alle werkers in die openbare sektor wat hul pensioenbesparing wil beskerm en daarteen gekant is om hul spaargeld af te staan aan die afbetaling van ANC-mislukkings. Ons doen 'n beroep op werkers in die openbare sektor om hierdie plan van die hand te wys.
"Ons glo dat enige poging van die GEPF om die R104 miljard Eskom-skuld in wese af te skryf, en om nog meer by te voeg tot hierdie syfer ('n bykomende R100 miljard) onwettig sou wees. Ons sal nie huiwer om dit, indien nodig, teë te staan deur regstappe nie."
Hill-Lewis sê daar is ook geen vooruitsig dat die OBK 'n opbrengs op so 'n belegging in Eskom sal verdien nie. Dit sal dus beteken dat daar 'n groot gat in die staatspensioenfonds se bates sal wees.
"Dit sal daartoe lei dat die regering later die fonds sal moet red, indien hy dit kan bekostig. Gegewe die benarde toestand van ons nasionale finansies is dít nog lank nie verseker nie."
Waar is die Vskbonde dan nou?
Dat God Suid-Afrika nog nie uitgedelg het nie, spreek van Sy groot genade. Hoe lank gaan hierdie gemors nog voortduur?